SL Uradni list Evropske unije L 316/14

IZVEDBENI SKLEP KOMISIJE (EU) 2015/2225

z dne 30. novembra 2015

o spremembi odločb 2005/734/ES, 2006/415/ES in 2007/25/ES ter Izvedbenega sklepa Komisije 2013/657/EU glede njihovega obdobja uporabe

(notificirano pod dokumentarno številko C(2015) 8335)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga (1) in zlasti člena 9(4) Direktive,

ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi (2) in zlasti člena 10(4) Direktive,

ob upoštevanju Direktive Sveta 91/496/EGS z dne 15. julija 1991 o določitvi načel o organizaciji veterinarskih pregledov živali, ki vstopajo v Skupnost iz tretjih držav, in o spremembi direktiv 89/662/EGS, 90/425/EGS ter 90/675/EGS (3) ter zlasti člena 18(1) in (7) Direktive,

ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (4), ter zlasti člena 22(1) in (6) Direktive,

ob upoštevanju Direktive Sveta 2005/94/ES z dne 20. decembra 2005 o ukrepih Skupnosti za obvladovanje aviarne influence in razveljavitvi Direktive 92/40/EGS (5) in zlasti člena 63(3) Direktive,

ob upoštevanju Uredbe (EU) št. 576/2013 Evropskega parlamenta in Sveta z dne 12. junija 2013 o netrgovskih premikih hišnih živali in razveljavitvi Uredbe (ES) št. 998/2003 (6) in zlasti člena 36(1) Uredbe,

ob upoštevanju naslednjega:

(1) Odločbe Komisije 2005/734/ES (7), 2006/415/ES (8), 2007/25/ES (9) in Izvedbeni sklep Komisije 2013/657/EU (10) so bili sprejeti zaradi izbruhov visokopatogene aviarne influence podtipa H5N1, da bi se zaščitilo zdravje živali in ljudi v Uniji.

(2) Odločba 2005/734/ES določa ukrepe biološke varnosti za zmanjšanje tveganja prenosa visokopatogene aviarne influence podtipa H5N1 s ptic, ki živijo v divjini, na perutnino in druge ptice v ujetništvu ter vzpostavlja sistem zgodnjega odkrivanja na območjih z izrazitim tveganjem.

(3) Odločba 2006/415/ES določa nekatere zaščitne ukrepe, ki se uporabljajo v primeru izbruha visokopatogene aviarne influence podtipa H5N1 pri perutnini v državi članici ter vključujejo vzpostavitev območij A in B po sumu ali potrditvi izbruha navedene bolezni.

(4) Odločba 2007/25/ES določa nekatere zaščitne ukrepe v zvezi z visokopatogeno aviarno influenco in premiki hišnih ptic, ki spremljajo svoje lastnike, v Unijo.

(5) Izvedbeni sklep 2013/657/EU določa, da se v primeru potrditve visokopatogene aviarne influence podtipa H5N1 pri divjih pticah ali izbruhu navedene bolezni pri perutnini v Švici zaščitni ukrepi Unije izvajajo samo v tistih delih navedene tretje države, v katerih pristojni organ navedene države izvaja zaščitne ukrepe, enakovredne tistim iz odločb Komisije 2006/415/ES in 2006/563/ES (11).

(6) Odločbe 2005/734/ES, 2006/415/ES in 2007/25/ES ter Izvedbeni sklep Komisije 2013/657/EU se uporabljajo do 31. decembra 2015.

(7) Od konca leta 2014 so se okužbe z visokopatogeno aviarno influenco podtipa H5, vključno s H5N1, pojavile v osmih državah članicah pri perutnini in divjih pticah. Medtem ko je visokopatogena aviarna influenca v velikem delu Azije in Afrike stalno prisotna ali se redno pojavlja, je Severno Ameriko prizadela najhujša epidemija doslej. Epidemiološke raziskave močno kažejo, da se virus v jate perutnine vnese z neposrednim ali posrednim stikom z divjimi pticami ter lateralnim širjenjem bolezni med jatami perutnine. Trenutno se tudi zahodna Afrika spopada z velikanskim izbruhom visokopatogene aviarne influence po večletnem obdobju, ko je bila prosta bolezni.

(8) Trenutno epidemiološko stanje s številnejšimi izbruhi in širšo geografsko razširjenostjo visokopatogene aviarne influence podtipa H5, zlasti H5N1, pri jatah perutnine in divjih pticah še naprej pomeni tveganje za zdravje živali in ljudi v Uniji.

(9) Zato je primerno še naprej zmanjševati tveganje zaradi visokopatogene aviarne influence z ohranjanjem ukrepov biološke varnosti, sistemov zgodnjega odkrivanja in nekaterih zaščitnih ukrepov v zvezi s prihodnjimi izbruhi pri jatah perutnine v Uniji.

(10) Zaradi trenutnega epidemiološkega stanja v tretjih državah je tudi pomembno ohraniti ukrepe za preprečevanje morebitnega vnosa visokopatogene aviarne influence z uvozom perutninskega blaga in premiki hišnih ptic v Unijo.

(11) Zato bi bilo treba obdobje uporabe odločb 2005/734/ES, 2006/415/ES in 2007/25/ES ter Izvedbenega sklepa 2013/657/EU podaljšati do 31. decembra 2017.

(12) Zato bi bilo treba odločbe 2005/734/ES, 2006/415/ES in 2007/25/ES ter Izvedbeni sklep 2013/657/EU ustrezno spremeniti.

(13) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1

V členu 4 Odločbe 2005/734/ES se datum „31. decembra 2015“ nadomesti z „31. decembra 2017“.

Člen 2

V členu 12 Odločbe 2006/415/ES se datum „31. decembra 2015“ nadomesti z „31. decembra 2017“.

Člen 3

V členu 6 Odločbe 2007/25/ES se datum „31. decembra 2015“ nadomesti z „31. decembra 2017“.

Člen 4

V členu 4 Izvedbenega sklepa 2013/657/EU se datum „31. decembra 2015“ nadomesti z „31. decembra 2017“.

Člen 5

Ta sklep je naslovljen na države članice.

V Bruslju, 30. novembra 2015 Za Komisijo Vytenis ANDRIUKAITIS Član Komisije

(1) UL L 395, 30.12.1989, str. 13.

(2) UL L 224, 18.8.1990, str. 29.

(3) UL L 268, 24.9.1991, str. 56.

(4) UL L 24, 30.1.1998, str. 9.

(5) UL L 10, 14.1.2006, str. 16.

(6) UL L 178, 28.6.2013, str. 1.

(7) Odločba Komisije 2005/734/ES z dne 19. oktobra 2005 o določitvi ukrepov biološke varnosti za zmanjšanje tveganja prenosa visoko patogene aviarne influence, ki jo povzroča virus influence A H5N1, s ptic, ki živijo v divjini, na perutnino in druge ptice v ujetništvu ter zagotavljanje sistema zgodnjega odkrivanja na območjih z izrazitim tveganjem (UL L 274, 20.10.2005, str. 105).

(8) Odločba Komisije 2006/415/ES z dne 14. junija 2006 o nekaterih zaščitnih ukrepih v zvezi z visoko patogeno aviarno influenco podtipa H5N1 pri perutnini v Skupnosti in razveljavitvi Odločbe 2006/135/ES (UL L 164, 16.6.2006, str. 51).

(9) Odločba Komisije 2007/25/ES z dne 22. decembra 2006 glede nekaterih zaščitnih ukrepov v zvezi z visoko patogeno aviarno influenco in premiki hišnih ptic, ki spremljajo svoje lastnike v Skupnost (UL L 8, 13.1.2007, str. 29).

(10) Izvedbeni sklep Komisije 2013/657/EU z dne 12. novembra 2013 o nekaterih zaščitnih ukrepih v zvezi z visokopatogeno aviarno influenco podtipa H5N1, ki jih je treba izvajati v primeru izbruha navedene bolezni v Švici, in o razveljavitvi Odločbe 2009/494/ES (UL L 305, 15.11.2013, str. 19).

(11) Odločba Komisije 2006/563/ES z dne 11. avgusta 2006 o nekaterih zaščitnih ukrepih v zvezi z visoko patogeno aviarno influenco podtipa H5N1 pri prosto živečih pticah v Skupnosti (UL L 222, 15.8.2006, str. 11).